2018. gada 23. maijā Rīkojums Nr. 223

Rīgā (prot. Nr. 25 11. §)

**Par prioritārajam pasākumam "Papildu investīcijas valsts nozīmes sporta infrastruktūras attīstības projektu īstenošanai" paredzētā finansējuma sadalījumu 2018. gadā**

1. Noteikt, ka prioritārajam pasākumam "Papildu investīcijas valsts nozīmes sporta infrastruktūras attīstības projektu īstenošanai" Izglītības un zinātnes ministrijas valsts budžeta programmas 09.00.00 "Sports" apakšprogrammā 09.04.00 "Sporta būves" paredzētais finansējums 2018. gadā novirzāms šādu valsts nozīmes sporta infrastruktūras attīstības projektu īstenošanai:

1.1. olimpiskā centra "Rēzekne" būvniecībai (Rēzeknes pilsētas pašvaldībai) – 900 000 *euro*;

1.2. tenisa centra "Lielupe" attīstības projekta īstenošanai (sabiedrībai ar ierobežotu atbildību "Tenisa centrs "Lielupe"") – 900 000 *euro*;

1.3. J. Daliņa stadiona rekonstrukcijai un vieglatlētikas manēžas būvniecībai (Valmieras pilsētas pašvaldībai) – 800 000 *euro*;

1.4. olimpiskā centra "Ventspils" attīstības projekta īstenošanai (Ventspils pilsētas pašvaldībai) – 800 000 *euro*;

1.5. slēgtās futbola halles būvniecībai (Liepājas pilsētas pašvaldībai) – 800 000 *euro*;

1.6. airēšanas bāzes būvniecībai (Jelgavas pilsētas pašvaldībai) – 800 000 *euro*;

1.7. Cēsu pilsētas stadiona rekonstrukcijas projekta īstenošanai (Cēsu novada pašvaldībai) – 300 000 *euro*;

1.8. futbola stadiona "Esplanāde" rekonstrukcijai (Daugavpils pilsētas pašvaldībai) – 300 000 *euro*;

1.9. Alūksnes sporta halles būvniecībai (Alūksnes novada pašvaldībai) – 300 000 *euro*.

2. Izglītības un zinātnes ministrijai nodrošināt, ka šā rīkojuma 1. punktā paredzētais finansējums pašvaldībām tiek pārskaitīts tikai pēc tam, kad ministrija ir izvērtējusi pašvaldību iesniegtos dokumentus par plānoto izdevumu un veicamo darbu apmaksu un pārliecinājusies par pašvaldību spēju nodrošināt piešķirto valsts budžeta līdzekļu apguvi izdevumu un faktiski veikto darbu apmaksai līdz 2018. gada 31. decembrim.

3. Noteikt, ka jautājums par prioritārajam pasākumam "Papildu investīcijas valsts nozīmes sporta infrastruktūras attīstības projektu īstenošanai" 2020. gadā paredzētā finansējuma (4 000 000 *euro* apmērā) sadalījumu izskatāms pēc likuma "Par valsts budžetu 2020. gadam" pieņemšanas.

Ministru prezidents Māris Kučinskis

Izglītības un zinātnes ministrs Kārlis Šadurskis